ก.ล.ต. ไม่ผ่อนผันให้ TIES เลื่อนส่งงบการเงินงวดปี 57 และ Q1/58
ก.ล.ต. ไม่ผ่อนผันให้ TIES เลื่อนเวลาส่งงบการเงินงวดปี 57 และ Q1/58 เผยให้ส่งงบการเงินโดยเร็วที่สุด
25 พ.ค. 2558

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไม่ผ่อนผันให้บริษัท ไทยบริการอุตสาหกรรมและวิศวกรรม จำกัด (มหาชน) หรือ TIES เลื่อนระยะเวลาส่งงบการเงินงวดปี 2557 ฉบับแก้ไข และไม่ขยายระยะเวลาส่งงบการเงินงวดไตรมาส 1/2558 โดย TIES ต้องส่งงบการเงินดังกล่าวต่อ ก.ล.ต. พร้อมเปิดเผยงบการเงินดังกล่าวต่อสาธารณชนโดยเร็วที่สุด
สืบเนื่องจาก ก.ล.ต. ได้แจ้งให้ TIES แก้ไขงบการเงินงวดปี 2557 เนื่องจากผู้สอบบัญชีแสดงความเห็นในรายงานการตรวจสอบอย่างมีเงื่อนไขเกี่ยวกับการจัดทำรายงานต้นทุนการก่อสร้างตามสัญญาก่อสร้างไม่สอดคล้องกับนโยบายบัญชี และการไม่ปฏิบัติตามระบบบัญชีและระบบการควบคุมภายในเกี่ยวกับรายงานต้นทุนการก่อสร้างให้ครบถ้วน ซึ่งอาจกระทบต่อความถูกต้องของงบการเงิน นอกจากนี้ TIES ไม่ได้เปรียบเทียบราคาซื้อและขายสินค้ากับราคาตลาดในรายการที่ทำกับบริษัทที่เกี่ยวโยงกัน รวมทั้งไม่ได้อธิบายความเหมาะสมของผลต่างของราคาดังกล่าว
ต่อมา TIES แจ้งว่าอยู่ระหว่างรวบรวมเอกสารหลักฐานที่เกี่ยวข้องเพื่อให้ผู้สอบบัญชีดำเนินการตรวจสอบจึงขอเลื่อนระยะเวลาส่งงบการเงินงวดปี 2557 ฉบับแก้ไข และขอขยายระยะเวลาส่งงบการเงินงวดไตรมาส 1/2558 ซึ่งครบกำหนดในวันที่ 8 พฤษภาคม 2558 และวันที่ 15 พฤษภาคม 2558 ตามลำดับ
เนื่องจากงบการเงินเป็นข้อมูลสำคัญที่ผู้ลงทุนและผู้ถือหุ้นใช้ประกอบการตัดสินใจลงทุนและติดตามผลการดำเนินงานของบริษัทจดทะเบียนก.ล.ต. จึงพิจารณาไม่ผ่อนผันการขอเลื่อนระยะเวลาส่งงบการเงินงวดปี 2557 ฉบับแก้ไข และไม่ขยายระยะเวลาส่งงบการเงินงวดไตรมาส 1/2558 ตามที่ TIES ขอมา